અમદાવાદ: શહેરની અસ્મિતા તરીકે લેખાતી ભગવાન જગન્નાથની ૧૪૧મી ઐતિહાસિક રથયાત્રા આવતી કાલે સવારે સાત વાગ્યે જમાલપુરના જગન્નાથજી મંદિરેથી પરંપરાગત રીતે દબદબાભેર નીકળશે. બડે ભૈયા બલરામજી અને બહેન સુભદ્રાની સાથે પ્રજાનાં સુખ-દુઃખ જાણવા નગરચર્યાએ નીકળનારા ભગવાન જગન્નાથની રથયાત્રા દરમિયાન વરસાદનાં અમી છાંટણાંની દર વર્ષે હજારો શ્રદ્ધાળુઓ ઉત્કંઠાભેર રાહ જોતા હોય છે, જ્યારે આ વર્ષે શહેરમાં અગાઉથી ઝરમરિયો વરસાદી માહોલ જામ્યો હોઈ પ્રભુને મેઘરાજા હરખભેર વધાવે તેવી શક્યતા છે.